Les falles de Llíria rendixen homenatge a la seua nova reina
12 de novembre de 2023

L'alcalde Joanma Miguel, acompanyat per la regidora de Festes Mª José Llopis, ha imposat la banda acreditativa a la fallera major de Llíria 2024, Elizabeth Ventura Deval. El teatre de la Banda Primitiva ha acollit, este matí, l'acte d'exaltació de la reina de la festa fallera a la capital del Camp de Túria.

Igualment, el president de Junta Local Fallera, Martín Martínez, ha entregat este distintiu a les diferents components de la cort d'honor que acompanyarà a la fallera major de Llíria: Natalia Giménez, María Martins, Silvia Erla, Mª Dolores Romero, i les xiquetes Pilar Gras, Vega Castillo i Aicha Ferrer.

La jornada festiva, repleta d'emocions, s'ha iniciat amb una recepció a Ca la Vila, a les nombroses juntes locals d'altres municipis que han assistit a la presentació oficial d'Elizabeth Ventura.

Els actes programats han continuat amb la gala d'exaltació al teatre. A l'escenari han pujat una representació de totes les comissions de la localitat, juntes locals convidades i diferents entitats del municipi, per a rendir homenatge a la fallera major de Llíria de l'exercici 2024.

Així, en un dia de molta il·lusió per a la màxima representant del col·lectiu faller a la capital del Camp de Túria, Elizabeth Ventura passa a formar part de la història festiva de la ciutat edetana.